**Ngoyak Gegayuhan Nunggang Pangangen**

Raos prihatos nate reridhu manah, ningali kahanan pangrembakanipun kabudayan. Boten kendel mbebegeg ngelus jaja. Kedah jumangkah ngobahaken tangan, mecah pangangen. Berjuwang kangge ngrungkebi kabudayan nuswantara (mliginipun kabudayan Jawi). Nanging, kados tanpa daya ngemuti sapinten kakuwatan saha cetheke kagungan ingkang kula gadhahi. Saged dipunwastani manungsa ora pakra, kagedhen ing pangangen. Nglimpruk pindha kapuk dupi sadhar boten saged mencolot kados ingkang sanes. Tuhu ringkih dhateng ilmu saha cethek wonten pangertosan. Lajeng menapa ingkang saged kula lampahi? Dhapur tiyang tani ingkang saben dinten adus lendhut saha kosokan damen. Alit wonten manah menika boten jumbuh kaliyan gegayuhan.

 Sangsaya dangu batos boten tentrem, kados kasunyuk obor ningali lampahipun kabudayan. Masarakat saking nginggil dumugi ngandhap sami playon nilaraken pusakanipun leluhur. Badhe dipunwastani katinggalan jaman, mendem kabudayan sanes utawi sampun boten jumbuh kaliyan jamanipun. Lelandhesan alasan menapa kemawon kedahipun masarakat saged ngurip-urip saha ngayomi dhateng warisan leluhur. Ringgit, ketoprak, bathik, unggah-ungguh, suba-sita, adat, tradhisi, sastra, tembang lan sanes-sanesipun sampun ngantos ucul saking pangrengkuh. Eman menawi kabudayan ingkang adi luhung menika ngantos ical utawi risak. Mliginipun unggah-ungguhe basa, kasusastran Jawi ingkang sampun alon-alon luntur. Sawetawis pasinaon dhateng sekolahan namung pikantuk wekdal ingkang sekedhik. Menapa malih pangrembakanipun dhateng masarakat kados lumampah sakarepe dhewe. Sukur dene masarakat dhateng padesan taksih kathah ingkang kersa migunakaken parembagan mawi basa Jawi ugi nindakaken adat saha tradhisi turun temurun. Senaos kala-kala kathah ingkang basanipun taksih dereng trep/leres. Menawi mlebet dhateng jagadipun kasusastran Jawi malah babar pisan kirang dunung. Awit sadaya saged dipunwastani katerak kaliyan pangrembakanipun kabudayan modern. Pancen boten saged dipunlepataken, nanging kedahipun ugi dipunkukuhi budaya tilaran para leluhur. Awit saking menika tuwuh osike manah kedah cancut taliwanda nggondheli kabudayan menika. Inggih sagaduk-gadukipun, bebasan mung udhu-udhu klungsu.

 Dhapur tiyang tani, menapa ingkang saged kula lampahi. Bandha cupet, cethek dhateng pamawas, tebih saking pangalaman. Sekolah mawon boten, banjur kemendel kados tiyang pinter. Dipunbandhing-bandhingaken kaliyan para mahasiswa jurusan Basa Jawa mawon boten nutut menapa malih jajar sumandhing kaliyan sarjana sujanane wiyata ingkang sampun kawentar saha moncer. Dangu punmanah kajengipun gegayuhan menika saged thukul. Namung sangu **kekendelan, niyat saha tekad** kangge mujudakaen sadaya menika. Lajeng kula manah kanthi lebet, kados kepengin mecah pangangen. Awit gesang saking alam padesan minangka pangolah siti dados saged kapendhet tata caranipun tiyang tani ingkang kababar wonten cara panyeratan. Inggih menika ingkang saged pundamel gaman kangge majeng nrabas dhateng samudra kasusastran.

 Damel **sastra bandhing/tandhingan (sandhing**). Antawisipun Petugas Penyuluh Pertanian kaliyan among tani. Sami-sami njegur dhateng jagadipun tetanen. Petugas Penyuluh Pertanian menika wasis dhateng ilmu taneman, nanging dereng tamtu saged olah tetanen. Kosokwangsulipun para tani menika kathah ingkang cethek dhateng teyori pertanian, nanging saged mujudaken asil tetanen tundhonipun murakabi/migunani dhateng tiyang kathah. Asilipun para tani saged dipunraosake masarakat. Lelandhesan menika ingkang kula damel lumampah kanthi niyat, tekad saha kendel. *Niyatipun* ndherek cawe-cawe njejegaken, ngurip-urip budaya/kagunan. *Tekadipun* kedah dipunwujudake karana nyerat. *Kendel* menika boten ajrih lepat saha kedah saged nampi panyaruwe saking sanes kangge saenipun lampah.

 Petani menika boten nate waleh saha tebih saking raos lumuh kangge ngolah siti pasabinan. Panyerat kedahipun inggih kedah makaten. Ngupaya terus kangge marsudi murih lanyahipun panyeratan. Sapa obah bakal mamah, kumrembyah nyukupi wong saomah. Sinten ingkang sengkut nyerat tundhonipun bakal pikoleh. Watek sabar kados tiyang tani anggenipun nggulawenthah Mbok Sri Sadana, kedah dipuntanem dhateng para panyerat mliginipun ingkang nembe ngancik. Boten ajrih dhateng panyaruwe, boten kendel saking pepalang.

 Saderengipun tanem, tiyang tani kedah nyiyapaken saha milih bibit ingkang sae. *Varietas* menapa ingkang badhe puntanem. Kedah dipunjumbuhaken kaliyan kahanan, iklim saha sanes-sanesipun. Awit saben *vareitas* gadhah kaluwihan ugi kakurangan, kados umur, tahes dhateng penyakit, panjang ulenipun saha sanes-sanesipun. Kanthi pangajab menapa ingkang dipuntanem saged nuwuhaken asil ingkang sae ugi. Makaten kagem panyerat menawi badhe nyerat kedah dipuntintingi menapa ingkang badhe kaserat mangke. Novel *teenlit* padatan kangge taruna (kaum nem-neman). Novel *sejarah* pamaosipun ingkang remen pasujarahan. Novel i*dealis* dipunremeni kalangan sastra murni. Novel *politik* kathah dipunwaos saking kalangan *praktisi politik* utawi *pemerhati* politik. Sasampunipun damel tokoh ingkang gadhah wewatekan ingkang benten-benten (**karakter**). Tokoh saged kakung, putri saha drajad, pangkat, umur ugi sanes-sanesipun.

 Wiji pantun lajeng dipunkum kirang langkung 12 jam salebete toya supados gampil mlethek (nyambah/thukul). Makaten ugi tuwuhipun pamikiran (inspirasi) kedah dipuntimbang, dipuntintingi kanthi pangajab lampah anggenipun nyerat saged gangsar. Mlethekipun lelampahan panyerat bakal gampil menawi saking kawiwitan sampun wonten gegambaran ingkang cetha.

 Papan pijian lajeng dipundamel kangge mbabarake wiji supados thukul pantunipun. Wiyar papan dipunjumbuhaken kaliyan wiji ingkang badhe dipunsebar. Salajengipun kantun metang benjang menapa anggenipun badhe tanem saha papan pundi ingkang dipuntanemi Panyerat ugi saged damel *synopsis,* damel pagonan (wewates) anggenipun badhe mbabaraken cariyos. Boten kantun nemtoaken papan, wekdal jumbuh kaliyan lampahan salebetipun cariyos.

 Wiji kirang langkung umur 20 dinten sampun saged dipuntanem. Dipuntata tharik-tharik kados pacak baris. Salebetipun nyerat ugi kedah **runtut** boten mbedhal saking tema ingkang dipundamel. Kanthi makaten seratan saged ndudut manah saha damel remen ingkang sami maos.

 Taneman pantun sampun kababar wonten sabin. Tamtu taksih kathah ingkang kedah dipunwigatosaken. Dumuginipun ama (keyong, sundep, kresek, tikus, wereng lan sanes-sanesipun) ugi suket ingkang ngganggu taneman kedah dipunrantasi (watun). Menika minangka perkawis ingkang dipunadhepi dening para kaum tani. Makaten ugi salebetipun nyerat novel/cerpen kedah wonten **konflik** ingkang saged mbangun perkawis lampahipun cariyos. Ing pungkasan konflik-konflik menika saged pikantuk obor kangge dalan ngrampungaken perkawis. Sasampunipun seratan rampung kedah dipunjinglengi malih bokmenawi wonten tata panyeratan, tembung ingkang kirang gathuk utawi sanes-sanesipun saha kedah dipunewahi (**revisi**).

 Pantun saged gesang sae bokbilih dipunparingi rabuk. Kanthi ukuran saha jinis ingkang jumbuh kaliyan varietas taneman. Makaten ugi seratan badhe mimbuhi kaendahan menawi dipunwuwuhi tembung-tembung endah, purwakanthi, wangsalan, sanepan, bebasan lan sanes-sanesipun **(metafora**). Nanging, dipunemut menawi metafora menika namung kangge pemanis. Menawi kekathahen malah saged damel **neg** (bingung) ingkang maos. Panyerat kedah mangertosi seratan pundi ingkang saged/jumbuh dipundamel sastra ingkang endah tanpa damel bingungipun pangertosan.

 Kados lega para among tani sami ningali tanemanipun ingkang ijo royo-royo pindha babut permadhani ginelar. Ing pangajab mugi-mugi taneman pantun tebih saking rerusak (angin, banjir, ama lan sanes-sanesipun). Sinambi udud kanthi tetembangan nguntabaken raos sukur saha katentreman. Gegayuhan asil panen saged murakabi dhateng kulawarga saha turahanipun dipuncelengi. Eseme lir seped madu kang kebak sewu sasmita ngajeng-ajeng dumuginipun panen. Panyerat novel inggih kedah saged nggeret pamaos supados kinthil dhateng lampahan cariyos. Raos penasaran ugi saged damel cingak wonten pungkasanipun seratan.

 *“Pak mangsa katiga iki awake dhewe nandur pari apa?” pitakone mbok tani marang sing lanang.*

 *“Nandur inpari, awit dadi pilihane sing bakul gabah,” wangsulane pak tani.*

Panyerat novel/cerpen kedah **damel judhul** ingkang damel sengsemipun ingkang maos. Judhul kedah jumbuh kaliyan tema ingkang dipunremeni wonten pasar. Saged dipunpundhut saking cuplikan rembag (*dialog), papan, wekdal, tokoh utawi damel judhul* ingkang nuwuhaken raos penasaran. Wonten dialog kedah damel **apostrop** “….” Ugi nuhoni dhateng paugeran panyeratan ingkang sae (Ejaan Bahasa Jawa yang Disempurnakan).

Madiun, September 2022

Tulus S